Það var mikið stuð í leikskólanum í Stykkishólmi seinnipartinn á föstudag í síðustu viku þegar ömmu - og afadegi var slúttað með harmonikkudansleik þar sem Karl Olgeirsson lék fyrir dansi . Fyrir hádegi var tekið á móti gestum í leikskólanum og þar gátu afar og ömmur fylgst með börnunum í leik og starfi og var ekki skilyrði að eiga barnabörn í leikskólanum . Seinnipartinn var svo slegið upp harmonikkudansleik , í samstarfi við íþrótta - og tómstundafulltrúa bæjarins , en þar skemmtu ungir og aldnir sér saman undir fjörugum harmonikkuleik og geislaði gleði úr hverju andliti . Dagar sem þessir eru vel fallnir til að tengja saman yngri og eldri kynslóðir og brjóta upp daglegt líf hjá báðum hópum .